Predkladacia správa

	Štátnu službu colníkov, právne vzťahy súvisiace so vznikom, zmenami a skončením štátnej služby upravuje zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov, ktorý nadobudol účinnosť dňa      1. 7. 1998. Tento zákon bol niekoľkokrát novelizovaný, naposledy zákonom č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov a zákonom  č. 664/2002 Z. z. 

Návrh zákona, ktorým sa mení a dopĺňa zákon č. 200/1998 Z. z. sa predkladá            na základe Plánu legislatívnych úloh vlády Slovenskej republiky na rok 2002 súbežne s návrhom zákona, ktorým sa dopĺňa zákon č. 240/2001 Z. z. o orgánoch štátnej správy v colníctve. Termín predloženia návrhu zákona bol posunutý so súhlasom podpredsedu vlády a ministra spravodlivosti Slovenskej republiky z dôvodu koordinácie postupu s Ministerstvom vnútra Slovenskej republiky v časti zákona zakotvujúcej povinnosť predkladať majetkové priznanie. Zosúladenie návrhu tohto zákona  s návrhom novely zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov vyplýva z obdobného postavenia colníka a policajta ako príslušníkov ozbrojených zborov. 

Cieľom predkladaného návrhu zákona je upraviť otázky bezúhonnosti, vymedziť dĺžku základného času služby colníka pri nerovnomernom rozvrhnutí času služby v týždni, riešiť priznanie osobitného príplatku colníkovi vykonávajúcemu daňový dozor, daňovú kontrolu a inšpekčnú činnosť. 

Navrhovaná právna úprava zakotvuje povinnosť predkladania majetkového priznania colníkom, obsah majetkového priznania, spôsob a lehoty jeho podávania. Pri jej vypracovaní sa vychádzalo z právnych úprav, ktoré upravujú predkladanie majetkového priznania sudcov, prokurátorov a štátnych zamestnancov v štátnej službe. 
 	
V dôsledku zaradenia pracovníkov colného laboratória do štátnej služby colníkov podľa zákona č. 200/1998 Z. z. vznikla potreba upresniť okrem iného aj náležitosti spojené s vykonávaním štátnej služby v sťažených a zdraviu škodlivých podmienkach.  Z uvedeného dôvodu novela upravuje aj podmienky, za ktorých patrí colníkovi príplatok za štátnu službu v sťažených a zdraviu škodlivých podmienkach, ako aj hodnotenie miery sťažujúcich a škodlivých vplyvov.

Súbežne predkladaná  novela zákona č. 240/2001 Z. z. bližšie upravuje oblasť medzinárodnej spolupráce colnej správy. Vzhľadom na túto skutočnosť je potrebné osobitne  upraviť v navrhovanej novele zákona o štátnej službe colníkov aj otázky  služobného príjmu colníkov vysielaných na výkon štátnej služby v zahraničí alebo na denné štúdium v zahraničí.

V rámci medzirezortného pripomienkového konania bol návrh zákona zaslaný 24 subjektom. Vyhodnotenie pripomienkového konania je súčasťou materiálu.

Návrh zákona  prerokovala dňa 28. 2. 2003 Rada hospodárskej a sociálnej dohody Slovenskej republiky. Pripomienky Rady hospodárskej a sociálnej dohody Slovenskej republiky sú zohľadnené v dôvodovej správe. 

V predkladanom návrhu zákona sú zapracované aj pripomienky Legislatívnej rady vlády Slovenskej republiky.

Návrh zákona sa predkladá bez rozporov. 

Vyhlásenie o bezrozpornosti

	Vzhľadom na to, že pripomienky zásadného charakteru boli akceptované a po  rokovaní v dňoch 22. a 23. októbra 2002 so zainteresovanými subjektami boli všetky rozpory odstránené, návrh zákona, ktorým  sa mení a dopĺňa zákon č. 200/1998 Z. z.  o štátnej službe colníkov a o zmene a doplnení niektorých ďalších zákonov v znení neskorších predpisov sa predkladá na rokovanie vlády Slovenskej republiky bez  rozporov.